钦定古今图书集成/明伦汇编/氏族典/第130卷 > 陈潜夫
## 钦定古今图书集成/明伦汇编/氏族典/第130卷 > 陈潜夫

按《明外史陈潜夫传》：“潜夫，字元倩，钱塘人。家贫落魄，
好大言以駴俗。崇祯九年举于乡，益广交游，为豪举。
好臧否人，里中人恶之。友人陆培兄弟为文逐潜夫，
潜夫乃避居华亭。十六年冬，授开封推官。会叛将陈
永福率贼兵出山西，其子德为巡抚秦所式部将，缚
巡按御史苏京去。潜夫募民兵千，请于所式及总兵”
卜从善、许定国令共剿，皆不肯行。潜夫乃以十七年
正月奉周王渡河，居杞县，檄召旁近长吏，设高皇帝
位，歃血誓固守。潜夫转侧杞、陈留间，朝夕不自保。闻
西平寨副将刘洪起勇而好义，屡杀贼有功，躬往说
之。五月五日方誓师，而都城失守。报至，乃恸哭，令其
下缟素福王立于南京。潜夫传露布至朝中，大喜，即
擢监军御史，巡按河南。是时，开封、汝宁间列寨百数，
洪起最大，诸帅中独洪起欲效忠，潜夫请予挂印为
将军。马士英不听，而用其姻娅越其杰巡抚河南。其
杰老惫不知兵，兵部尚书张缙彦总督河南、山东军
务，不能驭诸将。其冬，应训复南阳及泌阳、舞阳、桐柏，
遣子三杰献捷。潜夫授告身，饮之酒，鼓吹旌旗前导
出。三杰喜过望，往谒其杰。其杰觊其贿，故为尊严，厉
辞诘责，诋为贼。三杰泣而出，萌异心。潜夫过诸寨，皆
铙吹迎送。其杰间过之，诸寨皆闭门不出。其杰恚，谮
潜夫于士英。士英怒，召潜夫还。潜夫亦遭外艰归。明
年，给事中林有本疏劾潜夫，士英令议罪。先是，有童
氏者，自言福王继妃，广昌伯刘良佐具礼送之。潜夫
至寿州，见车马驺从传呼“皇后来”，亦称臣朝谒。及童
氏入都，王以为假冒，下之狱，遂责潜夫私谒妖妇，逮
下狱司治之。未几，南都不守，潜夫得脱归。闻鲁王监
国绍兴，渡江往谒，命复故官，加太仆少卿监军，乃自
募三百人，列营江上，寻进大理寺少卿。师溃，潜夫走
至山阴化龙桥，偕妻妾二孟氏同赴水死，年三十七。